Diari Oficial de la Generalitat Valenciana


Sumari del DOGV 5233, del 04-04-2006 (2006/3238)

RESOLUCIÓ 4/2006, de 16 de març, de la Presidència de l'Acadèmia Valenciana de la Llengua, per la qual es publica l'acord del Ple de l'Acadèmia Valenciana de la Llengua de 24 de febrer de 2006, pel qual es convoquen beques per a la realització de treballs d'investigació lingüística sobre el valencià.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5233

Data del DOGV
:   04-04-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/3238


Data del document
:   16-03-2006

Organisme emissor
:   Acadèmia Valenciana de la Llengua

Tipus de document
:   Resolució

Descriptors 

:   * assignació per estudis
    * ajuda pública
    * suport econòmic
    * lingüística
    * llengua regional

RESOLUCIÓ 4/2006, de 16 de març, de la Presidència de l'Acadèmia Valenciana de la Llengua, per la qual es publica l'acord del Ple de l'Acadèmia Valenciana de la Llengua de 24 de febrer de 2006, pel qual es convoquen beques per a la realització de treballs d'investigació lingüística sobre el valencià. [2006/X3238]  
Segons establix l'article 26 de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua, ordene la publicació de l'acord següent:  
Acord del Ple de l'Acadèmia Valenciana de la Llengua, de 24 de febrer de 2006, pel qual es convoquen beques per a la realització de treballs d'investigació lingüística sobre el valencià.  
L'Acadèmia Valenciana de la Llengua (AVL) és la institució de la Generalitat Valenciana «que té per funció determinar i elaborar, si és el cas, la normativa lingüística de l'idioma valencià» (art. 3 de la Llei 7/1998, de 16 de setembre, de Creació de l'Acadèmia Valenciana de la Llengua). Este mateix article li atribuïx també la funció de «vetlar pel valencià partint de la tradició lexicogràfica, literària i la realitat lingüística genuïna valenciana, així com la normativització consolidada, a partir de les denominades Normes de Castelló».  
Fa tres anys l'AVL va iniciar esta convocatòria, que ha obtingut una molt bona acollida entre els investigadors lingüístics. Enguany, com a novetat, s'ha volgut estimular, especialment, la investigació entre les noves generacions de llicenciats i diplomats universitaris. Per això, l'AVL disposa en el capítol IV del programa 541.10, de la secció 17 dels pressuposts de la Generalitat, de la línia de crèdit destinada a ajudes a la investigació lingüística sobre el valencià, dotada amb 120.000,00 €.  
Per a poder fer efectives estes ajudes, el Ple de l'AVL, en sessió de 24 de febrer de 2006,  
ACORDA  
Primer  
Convocar concurs públic per a la concessió de beques per a la realització de treballs d'investigació lingüística sobre el valencià, i aprovar les bases per les quals es regix esta convocatòria i el model de sol·licitud, que s'inclouen com a annexos I i II d'este acord.  
Segon  
Les ajudes tindran un import global de 120.000,00 €, que es pagaran a càrrec del pressupost de la Generalitat Valenciana de l'any 2006, secció 17 «Acadèmia Valenciana de la Llengua», línia T5402 «Ajudes a la investigació lingüística sobre el valencià», codi comptable 2789-8-49-4, del capítol IV, del programa 541.10.   
DISPOSICIONS FINALS  
Primera  
Es delega en la Junta de Govern la facultat de concedir les ajudes, i s'autoritza la Presidència perquè dicte les resolucions necessàries per al desplegament i l'execució d'esta convocatòria.  
Segona  
Este acord entrarà en vigor l'endemà de la publicació en el Diari Oficial de la Generalitat Valenciana.  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra este acord, que posa fi a la via administrativa, es podrà interposar potestativament recurs de reposició o bé es podrà plantejar directament recurs contenciós administratiu en els terminis i davant els òrgans que s'indiquen a continuació:  
a) El recurs de reposició s'haurà d'interposar davant el Ple de l'AVL en el termini d'un mes comptador des de l'endemà de la publicació.  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.  
València, 16 de març de 2006.. La presidenta: Ascensió Figueres Górriz.  
ANNEX I  
Bases per a la concessió de beques per a la realització de treballs d'investigació lingüística sobre el valencià  
Primera. Requisits dels sol·licitants  
Els sol·licitants han de complir les condicions següents:  
Ser llicenciat o diplomat universitari, nascut a partir del 1974 inclòs, i acreditar coneixements suficients per a la investigació de la llengua, a criteri del comité a què es referix la base quarta després d'estudiar el currículum dels sol·licitants.  
Les sol·licituds es poden presentar individualment o per equips de treball, sempre que el responsable siga un investigador nascut a partir del 1974 inclòs. Si la sol·licitud la fa un equip de treball, s'entén que actua com a representant de l'equip el membre que hi figure en primer lloc, que ha d'haver nascut a partir del 1974 inclòs; sense perjuí d'això, tots els membres de l'equip de treball han de respondre solidàriament de les seues obligacions davant l'AVL. A l'efecte del pagament de la beca, acompanyant a la sol·licitud cal indicar la distribució percentual de l'import econòmic entre les persones que integren l'equip de treball.  
Si, per alguna causa, algun dels membres de l'equip l'abandona, els altres ho comunicaran a la Junta de Govern de l'AVL i, si així ho consideren, manifestaran el compromís de continuar el treball, sols o amb la incorporació d'algun membre nou. Si la persona que abandona l'equip és la que en té la representació, esta passarà a la que figure en segon lloc, i així successivament. Qui assumisca la representació ha d'haver nascut a partir del 1974 inclòs.  
Segona. Presentació de sol·licituds  
Per a fer la sol·licitud cal omplir una instància seguint el model de l'annex II d'esta convocatòria, i acompanyar-la d'una fotocòpia confrontada del DNI de l'investigador o investigadors, un projecte (que ha d'incloure la descripció del treball, les etapes de realització, la metodologia i la bibliografia que s'utilitzarà), el currículum i la documentació acreditativa de la titulació i els mèrits al·legats per l'investigador o investigadors, el pressupost detallat i justificat, i la distribució percentual de l'import econòmic entre les persones que integren l'equip de treball. La instància estarà a disposició de les persones interessades en l'AVL.  
El termini de presentació de les sol·licituds i de la documentació és de 20 dies hàbils a partir de l'endemà de la publicació d'esta convocatòria en el Diari Oficial de la Generalitat Valenciana; si l'últim dia del termini de presentació és dissabte, o qualsevol altre dia en què no estiguen oberts al públic els registres de l'AVL, el termini s'ha d'entendre prorrogat fins al primer dia hàbil següent. Es poden presentar en el Registre General de l'AVL, o utilitzar qualsevol dels procediments que establix l'article 38 de la Llei de Règim Jurídic de les Administracions Públiques i del Procediment Administratiu Comú.  
Tercera. Objectiu de la convocatòria  
Esta convocatòria té com a objectiu l'estudi científic del valencià, i es valoraran prioritàriament aquelles investigacions al voltant dels aspectes següents:  
. Estudi i edició de censos de població del Regne de València (segles XVII i XVIII).  
. Repertori lematitzat de cognoms valencians del segle XX.  
. Estudi i catalogació de les publicacions en valencià editades per institucions públiques valencianes des de l'any 1965 fins al 2005.  
. Estudi sobre la figura i l'obra de Manuel Sanchis Guarner.  
. Estudi i edició d'un text litúrgic escrit en valencià d'interés lingüístic.  
. Estudi i traducció al valencià d'un text religiós d'interés cultural.  
. Estudi de qüestions gramaticals poc abordades.  
. Estudi de les opcions lingüístiques usades en la llengua escrita durant el període 1980-2005 (anàlisi d'un autor o grup d'autors, d'un gènere, d'articles d'opinió, de comparació entre usos de diverses etapes, etc.).  
. Criteris lingüístics (model de llengua) per al cinema en valencià.  
. Recull lexicogràfic de paraules i expressions relacionades amb les festes valencianes, amb expressió de la definició o descripció d'estes.  
. Concordances lematitzades de l'obra en prosa d'un escriptor valencià.  
. Vocabularis temàtics de terminologia popular de la Comunitat Valenciana.  
. Estudi sobre la cohesió i identitat sociolingüística dels valencians.  
. Processos de normalització en l'àmbit municipal valencià.  
. Estudi i balanç de l'evolució de la cançó en valencià.  
La realització dels estudis s'ha d'ajustar a les indicacions metodològiques que plantege l'AVL.  
La temporalització dels projectes presentats s'ha d'ajustar necessàriament a la data que es marca en la base sèptima d'esta convocatòria per a l'entrega dels treballs. Per als projectes més llargs, cal explicar en la memòria la temporalització total, però concretant de manera clara i diferenciada la part que es pretén dur a terme en esta convocatòria concreta, que és la que serà objecte de beca, si és el cas, i que s'ha de presentar igualment en el termini fixat en la mencionada base sèptima.  
Quarta. Comité d'avaluació  
1. Els projectes d'investigació els avaluaran els membres de les seccions o comissions corresponents. No poden prendre part en les deliberacions i votacions aquells membres que també ho siguen de la Junta de Govern.   
2. Cada Secció o Comissió elevarà a la Junta de Govern la proposta d'adjudicació de les beques corresponents atenent:   
a) les garanties que oferisca la titulació i el currículum del sol·licitant;   
b) el plantejament del projecte i la metodologia que utilitzarà;   
c) l'interés del tema d'estudi, donant prioritat als temes que figuren en la base tercera de la convocatòria.   
3. Una vegada presentats els treballs, les seccions o comissions corresponents els estudiaran i elevaran el seu informe a la Junta de Govern, d'acord amb el que establix la base sèptima.  
Quinta. Adjudicació de les beques  
La Junta de Govern, vistes les propostes d'adjudicació, determinarà quins projectes han sigut seleccionats amb la quantitat assignada i quins han sigut desestimats. També podrà declarar deserta l'adjudicació de projectes de treball si considera que cap dels presentats s'adequa a les bases d'esta convocatòria.  
L'AVL notificarà la resolució de concessió o denegació a les persones interessades, d'acord amb el que disposa l'article 42 de la Llei de Règim Jurídic de les Administracions Públiques i del Procediment Administratiu Comú.  
A l'efecte del que establix l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la nova redacció que dóna la Llei 4/1999, de 13 de gener, s'informa que el termini màxim per a resoldre les sol·licituds és de tres mesos, a comptar de la data de finalització del termini de presentació de sol·licituds, sense perjuí del que preveu l'article 42.5 de la mateixa llei. L'efecte que produiria el silenci administratiu, si transcorreguera el termini sense que s'haja dictat i notificat la resolució corresponent, seria desestimatori.  
Sexta. Obligacions dels adjudicataris  
En ser notificat l'acord de la Junta de Govern, els adjudicataris contrauen les obligacions següents:  
a) Fer l'estudi per al qual se'ls concedix l'ajuda.  
b) Acreditar davant la Junta de Govern de l'AVL la realització de l'estudi i també el compliment dels requisits i de les condicions que determinen la concessió o gaudiment de l'ajuda.  
c) Sotmetre's a les actuacions de control financer en relació amb les subvencions i ajudes concedides.  
d) Comunicar a la Junta de Govern de l'AVL l'obtenció de subvencions o ajudes, per al mateix estudi, procedents de qualssevol administracions o ens públics.  
e) Si l'import de la beca supera la quantitat de 1.803,03 €, els sol·licitants han d'acreditar estar al corrent de les obligacions tributàries davant la hisenda estatal i de la Comunitat Valenciana, així com davant la Seguretat Social, d'acord amb el que establix l'article 47.7 del Decret Legislatiu, de 26 de juny del 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana. Es pot substituir el requisit citat, en el cas que els sol·licitants no estiguen subjectes per obligació personal en el nostre país, per una declaració jurada en la qual manifesten que estan al corrent o exempts d'obligacions tributàries i amb la Seguretat Social a Espanya.  
Sèptima. Presentació dels treballs i avaluació de la recepció  
Els treballs resultants de cada investigació s'han de presentar en paper per triplicat i en suport informàtic abans de l'1 de novembre de 2006. Cal que acompanyen el treball amb un resum de 1.000 a 3.000 paraules per a la web de l'AVL.  
Les seccions o comissions corresponents han de comprovar l'adequació entre el projecte i el treball realitzat, i elevar el seu informe a la Junta de Govern.  
Octava. Requisits per al pagament  
La Junta de Govern comprovarà el compliment de les obligacions dels adjudicataris a què fa referència la base sexta i, a la vista dels informes de les seccions o comissions, declararà la conformitat o disconformitat del treball amb el projecte inicial.  
Si el treball és conforme, la Junta de Govern ordenarà el pagament de la quantitat assignada a càrrec del pressupost de la Generalitat Valenciana de l'any 2006, secció 17 «Acadèmia Valenciana de la Llengua», línia T5402 «Ajudes a la investigació lingüística sobre el valencià», codi comptable 9179-1-79-3, del capítol IV, del programa 541.10.  
Si el treball no és conforme, la Junta de Govern, amb audiència prèvia de la persona interessada, podrà anul·lar l'import adjudicat o, si és el cas, minorar la quantitat assignada per a ajustar-la a la realitat del treball. També podrà minorar l'import de la beca si concorren en la mateixa investigació subvencions o ajudes atorgades per altres administracions o ens públics o privats.  
Novena. Propietat dels treballs  
Sense perjuí dels drets intel·lectuals dels autors, els treballs realitzats seran propietat de l'AVL, la qual es reserva el dret de publicar-los i difondre'ls, íntegrament o en part.  
Si en el termini de dos anys no els publica, els autors queden lliures de publicar-los pel mitjà que consideren convenient, però fent-hi constar el patrocini de l'Acadèmia Valenciana de la Llengua. No obstant això, l'AVL podrà autoritzar la publicació del treball abans del termini previst.  
Deu. Estatuts dels adjudicataris  
La concurrència a esta convocatòria comporta l'acceptació de les bases. El fet d'haver sigut adjudicatari d'alguna d'estes beques no implica cap tipus de relació laboral ni administrativa amb l'AVL.  
En el cas que el beneficiari de l'ajuda siga un funcionari o personal laboral de la Generalitat Valenciana, esta circumstància no n'afectarà la situació administrativa.